**Družina** je hudobná skupina, hrajúca slovenský folklór v podobe ethnobeat resp. world music. Hudba skupiny Družina je postavená na dvoch ženských hlasoch, ktoré doprevádzajú profesionálni muzikanti prichádzajúci z rôznych hudobných svetov. Ako jedna z prvých skupín na Slovensku, začala Družina prinášať poslucháčom originálne úpravy tradičných ľudových piesní. Po 20 rokoch na scéne sa členovia skupiny rozhodli nazvať svoj štýl výrazom „slovenský neofolklór", čím bližšie a konkrétnejšie pomenúvajú svoju originálnu tvorbu.

Zloženie
--------

* Dana Ferienčíková Kurtíková – spev
* Miťa Almášiová – spev
* Aty Béreš – basová gitara
* Denis Čapkovič – bicie
* Adam Mičinec – gitara, mandolína
* Jano Šimiak – píšťalky, fujara

História skupiny
----------------

V roku 2000 sa stretli folkloristi,hráči jazzovej a rockovej hudby. Úpravami slovenských ľudových piesní vytvorili štýl, ktorý nazvali ethnobeat. Pod názvom Jej družina koncertovali na Slovensku a v zahraničí (Česko, Maďarsko, Poľsko, Švajčiarsko, Francúzsko...). V roku 2001 vydávajú svoj debutový album s názvom *Jej družina. V roku* 2002 skupina zaniká. K pôvodným členom (Aty Béreš, Boris Brna a Miťa Almášiová) sa pridali noví hudobníci, vzniká Družina.

Družina pripravuje nový album a koncertuje najmä v Česku, Poľsku a Maďarsku. V roku 2004 vychádza album *Družina* a skupina nakúca videoklip. V celosvetovom rebríčku *World Music Charts Europe* (www.wmce.de) sa v roku 2005 tento album umiestnil na 11. mieste (marec). Na základe tohto úspechu skupina dostáva pozvánky na festivaly v USA, Pakistane, či Austrálii. Na konci roka v sa v rebríčku *World Music Charts Europe* album umiestnil z 1005 nominovaných na 94 mieste. Výsledok je vyhodnotením celého roka 2005.

V roku 2006 Družina pod dozorom producenta VINXa nahráva album *Tragare*, vydaný v júni. V rebríčku *World Music Charts Europe* sa umiestnil zo 192 nominovaných na 12 mieste. V roku 2007 Družina získala za tento album hudobné ocenenie Aurel v žánrovej kategórii Folk/ Ethno/ World music v akademickom roku 2006.

V roku 2011 vychádza nový album skupiny s názvom *Neni dobre*. Ten získava ocenenie Radio Head Awards 2011 v kategórii World music/Folk za rok 2011. 

V júni 2013 po 10 rokoch spolupráce skupinu opúšťa speváčka Dana Ferienčíková, ktorú nahradila Petra Humeňanská. V marci 2014 sa do skupiny vracia huslista Marek Konček, novým členom je fujarista a píšťalkár Matúš Fiľo.

V roku 2015 sa Družina stáva súčasťou reklamnej kampane spoločnosti Kaufland pre rok 2015 s názvom "Z lásky k Slovensku" (pieseň "Svieže rána"). V tom istom roku vydáva album s názvom *Vianočné*. Získava platinové ocenenie (predaných 6 270 kusov) a zaraďuje sa medzi najpredávanejšie albumy na Slovensku za rok 2015.

V roku 2016 sa po materskej dovolenke do skupiny vracia speváčka Dana Ferienčíková a na post gitaristu nastupuje Adam Mičinec, ktorý strieda Martina Sabova.

V roku 2018 Družina pripravuje nový album s názvom Neofolklor a natočila videoklip ku pesničke "Od Očovej do mlyna".

Diskografia
-----------

* 2004 – *Družina*, CD
* 2006 – *Tragare*, Indies Records MAM315-2, Pavian Records PM0025-2, CD – Aurel 2006
* 2011 – *Neni dobre*, Agentúra DUNA R57 0017-2-731, CD – Radio Head Awards 2011
* 2015 – *Vianočné*, PJ Sound Studio – 2585-001-2,CD – Platinová platňa

Referencie
----------

1. ↑   *Družina – Neofolklór – Worldmusic* [online]. [Cit. 2019-10-15]. Dostupné online. Archivované 2019-10-15 z originálu.
2. ↑   *Družina - Tragare* [online]. Hudba.zoznam.sk, 22006-7-27. Dostupné online.
3. ↑   *Družina - Neni dobre* [online]. Discogs.com, 2015-8-28. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Družina (hudobná skupina)**